Trods forsikringer fra den tidligere regering om, at genopretningen af det skandaleramte skattevæsen kører i den rigtige retning, er missionen tættere på at køre i grøften end at køre i mål.

Den storstilede redningsplan mangler nemlig akut milliarder for at kunne fortsætte.

Det skriver Berlingske.

Allerede fra nytår kan det blive nødvendigt at 'trække stikket på helt grundlæggende systemer'. Det vil ske, hvis ikke det lykkes at finde ekstra penge til at holde driften kørende af de igangsatte projekter, som tilsammen udgør genopretningen af hele skatteområdet.

Sådan lyder meldingen fra skatteminister Morten Bødskov (S). Meldingen kommer på baggrund af et såkaldt kasseeftersyn, som den nye S-regering har foretaget som led i den politiske overdragelsesforretning.

- Det billede, jeg kan se nu, er et billede af, at Løkke-regeringen har efterladt en milliardregning på skatteområdet og enorme uløste problemer. Det må jeg bare konstatere, siger Morten Bødskov til Berlingske.

Urealistisk at inddrivelsen kører som normalt inden 2020

I 2016 blev et bredt flertal i Folketinget enige om et investeringsprogram. Derigennem blev der afsat 6,6 milliarder kroner til genopretningen af det danske skattevæsen.

I alt er der over de seneste år ifølge Løkke-regeringen brugt 13 milliarder kroner for at få bragt skatteforvaltningen på ret køl.

Ikke desto mindre mangler der allerede fra nytår penge til den løbende drift. De penge skal nu findes på den kommende finanslov.